Magnete in sy neus toe koronavirus-eksperiment skeefloopDaniel Reardon (Foto: Daniel Reardon/Facebook) ŉ 27-jarige astrofisikus van Australië moes hospitaal toe gaan toe vier magnete in sy neus vasgesit het. Daniel Reardon het gepoog om ŉ armband te ontwerp wat mense sal verhoed om aan hulle gesigte te raak tydens die koronavirus-pandemie. Reardon het aan The Guardian gesê hy wou ŉ stroombaan bou wat ŉ magnetiese veld sou registreer. “As ons dus magnete aan ons gewrigte dra, dan kan ŉ alarm afgaan as jy dit te naby aan jou gesig bring. Ek was bietjie verveeld tydens isolasie toe ek daaraan gedink het.” Hy het eers probeer om die magnete aan sy oorlob en neus vas te maak, maar “dinge het van daar af vinnig begin skeefloop toe ek ŉ magneet aan my ander neusgat vasgemaak het”. Die twee magnete het in sy neus aanmekaar vasgesit en toe hy van sy ander magnete wou gebruik om dit te verwyder, toe het hulle ook vasgesit. “In hierdie stadium het ek nie meer magnete oor gehad nie,” het hy bygevoeg. Sy vriendin het hom na ŉ hospitaal geneem waar sy werk, “want sy wou hê al haar kollegas moet vir my lag”. Die magnete is suksesvol verwyder. Lees die oorspronklike berig op The Guardian.